b"\n_START_ARTICLE_\nLa fi del n\xc3\xbamero\n_START_SECTION_\nDescripci\xc3\xb3\n_START_PARAGRAPH_\nDes de molt aviat, Picasso se sent captivat per l'espectacle en general. Un m\xc3\xb3n fascinant ple d\xe2\x80\x99est\xc3\xadmuls visuals, reptes i un cabal inesgotable d\xe2\x80\x99inspiraci\xc3\xb3 que li ofereix un ric potencial tem\xc3\xa0tic i crom\xc3\xa0tic. _NEWLINE_La primera meitat de l\xe2\x80\x99any 1901 a Par\xc3\xads, Picasso est\xc3\xa0 immers en el m\xc3\xb3n de la festa i la diversi\xc3\xb3 i es deixa seduir per la boh\xc3\xa8mia, els cabarets i la decad\xc3\xa8ncia dels plaers de la belle \xc3\xa9poque. Ballarines, cupletistes, cantants, personatges de la nit poblen la seva obra, tractats amb estil \xc3\xa0gil i directe. _NEWLINE_A La fi del n\xc3\xbamero capta la vedette, probablement Yvette Gilbert, mentre saluda somrient en acabar l'actuaci\xc3\xb3 a_NEWLINE_l'Olympia._NEWLINE_Aquest pastel t\xc3\xa9 un component m\xc3\xa9s pict\xc3\xb2ric que gr\xc3\xa0fic, amb una composici\xc3\xb3 i un cromatisme que confirmen una s\xc3\xadntesi harmoniosa dels tempteigs del moment. Molt pr\xc3\xb2xima a aquesta obra Picasso va pintar el mateix any a Par\xc3\xads el pastel En escena, que es conserva a l'Albright-Knox Art Gallery a Buffalo, Nova York._NEWLINE_El gust per l'espontani i pels temes nocturns l'ha heretat, en bona part, de Toulouse-Lautrec, de qui anys m\xc3\xa9s tard_NEWLINE_afirmar\xc3\xa0: \xe2\x80\x9c\xc3\x89s a Par\xc3\xads on vaig adonar-me'n del gran pintor que era Toulouse-Lautrec\xe2\x80\x9d. _NEWLINE_Picasso manifesta la seva admiraci\xc3\xb3 vers l\xe2\x80\x99artista franc\xc3\xa8s en algunes obres com aquesta, mitjan\xc3\xa7ant l\xe2\x80\x99aplicaci\xc3\xb3 dels colors llisos i plans i l'arabesc en la l\xc3\xadnia que contorneja la figura de manera clara i amb gran poder de s\xc3\xadntesi i, sobretot, amb un joc air\xc3\xb3s_NEWLINE_del canell."